Virallinen lehti nro C 310 , 09/10/1998 s. 0126



KIRJALLINEN KYSYMYS E-0772/98 neuvostolle esittäjä(t): Jessica Larive (ELDR) (16. maaliskuuta 1998) Aihe: Kirjojen kiinteät hinnat ja Maastrichtin perustamissopimuksen 128 artikla Euroopan komissio on äskettäin aloittanut menettelyn, jolla pitäisi lopettaa kirjojen kiinteiden hintojen sopiminen Saksan ja Itävallan välillä. Komission mielestä nämä hintasopimukset ovat ristiriidassa eurooppalaisen kilpailulainsäädännön kanssa. Euroopan unionin kulttuurineuvosto pyysi 30. kesäkuuta 1997, että Euroopan komissio laatisi tai antaisi toimeksi laatia tutkimuksen Maastrichtin perustamissopimuksessa olevan kulttuuriasioita koskevan artiklan ja Rooman perustamissopimuksen välisestä suhteesta. Hämmästyksekseni komissio on vasta äskettäin avannut tätä koskevan tarjouskilpailun. 1. Katsooko neuvosto, että päätöksenteon yhteydessä on taloudellisten perusteiden lisäksi otettava huomioon myöskin kulttuuriset näkökohdat? 2. Katsooko neuvosto Euroopan komission toimineen oikein, kun se on aloittanut menettelyt, jotka tähtäävät siihen, että rajan molemmin puolin tapahtuva kirjojen kiinteiden hintojen sopiminen lopetettaisiin taloudellisin perustein, odottamatta ensin tutkimustuloksia? 3. Jos neuvoston mielestä komissio ei ole toiminut oikein, onko neuvosto siinä tapauksessa valmis kehottamaan komissiota keskeyttämään Saksan ja Itävallan vastaisen menettelyn, kunnes tutkimuksen tulokset on julkaistu? Vastaus (16. - 17. kesäkuuta 1998) 1. Neuvosto tunnustaa 22 päivänä syyskuuta 1997 ((EYVL C 305, 7.10.1997, s. 2. )) rajojen yli sovellettavista kirjojen kiinteistä hinnoista Euroopan kielialueilla tehdyssä päätöksessään ¨kirjojen kaksinaisen tehtävän, sillä kirja on samanaikaisesti kulttuuriarvojen välittäjä ja kauppatavara¨ sekä ¨korostaa voimakkaasti, että kirjan kulttuurillisia ja taloudellisia puolia on arvioitava tasapainoisesti¨. 2. Päätöksessä neuvosto toteaa, että ¨komissio on toistaiseksi katsonut, että jotkin sen käsiteltäviksi annetut, yli rajojen sovellettavat kirjojen kiinteän hinnan järjestelmät ovat perustamissopimuksen 85 artiklan 1 kohdan tai 30 artiklan vastaisia, eikä komissio ole katsonut noissa tapauksissa 85 artiklan 3 kohdan nojalla myönnettävän poikkeuksen tueksi esitettyjä todisteita riittäviksi¨, katsoo, ¨että 128 artiklan 4 kohdan ottaminen perustamissopimukseen¨, minkä mukaisesti yhteisö ottaa kulttuuriin liittyvät näkökohdat huomioon muiden perustamissopimuksen määräysten mukaisessa toiminnassaan, ¨on synnyttänyt uuden tilanteen, jonka seuraukset on selvitettävä rajojen yli sovellettavia kirjojen kiinteitä hintoja koskevien yhteisön kilpailusääntöjen soveltamisen suhteen¨, ¨kehottaa komissiota selvittämään 128 artiklan 4 kohdan merkitystä perustamissopimuksen niiden artiklojen täytäntöönpanemisen kannalta, jotka voivat koskea rajojen yli sovellettavia kirjojen kiinteitä hintoja, ja ilmoittamaan tarvittaessa keinot, joiden avulla kirjojen kiinteitä hintoja koskevia sääntelyjä tai sopimuksia olisi mahdollista soveltaa yhtenäisellä kielialueella¨. 3. Neuvosto odottaa mitä suurimmalla mielenkiinnolla pääsevänsä tutustumaan edellä mainitun päätöksen säännöksissä komissiolle tehtäväksi annetun työn tuloksiin. 4. Lopuksi on huomautettava, että neuvoston tehtävänä ei ole puuttua komission aloittamaan menettelyyn, joka koskee kilpailuasioista annettujen asianomaisten säännösten täytäntöönpanoa.